## Nomenklature poljoprivrednih i ribarskih proizvoda s metodološkim uputama za mjesečne izvještaje o otkupu i prodaji proizvoda poljoprivrede, šumarstva i ribarstva (PO-TRG-31 i PO-TRG-33)

### NN 85/1998 (17.6.1998.), Nomenklature poljoprivrednih i ribarskih proizvoda s metodološkim uputama za mjesečne izvještaje o otkupu i prodaji proizvoda poljoprivrede, šumarstva i ribarstva (PO-TRG-31 i PO-TRG-33)

# **DRŽAVNI ZAVOD ZA STATISTIKU**

Na temelju članka 12. Zakona o državnoj statistici ("Narodne novine"
broj 52/94), Državni zavod za statistiku određuje

## **NOMENKLATURE**

### **POLJOPRIVREDNIH I RIBARSKIH PROIZVODA1 S METODOLOŠKIM UPUTAMA ZA MJESEČNE IZVJEŠTAJE O OTKUPU I PRODAJI PROIZVODA POLJOPRIVREDE, ŠUMARSTVA I RIBARSTVA (PO-TRG-31 I PO-TRG-33)**

I. OPĆI DIO (DEFINICIJE)

***1.1. Pojam poljoprivrede, šumarstva i ribarstva***

Pojam poljoprivrede i ribarstva definiran je proizvodima koji prema
Nacionalnoj klasifikaciji djelatnosti - NKD2 proizlaze iz područja
djelatnosti **A - Poljoprivreda, lov i šumarstvo i B - Ribarstvo,**
odnosno iz njihovih odjeljaka: *01 - Poljoprivreda, lov i usluge povezane
s njima; 02 - Šumarstvo, sječa drva i usluge povezane s njima i 05 - Ribarstvo,
mrjestilišta i ribnjaci; usluge u ribarstvu.
\_\_\_\_\_\_\_\_\_\_*

1 NBPU i NŠPU 98 - izrađene su na temelju Liste karakterističnih
proizvoda poljoprivrede (List of charecteristic products of the agriculture
Europske unije), a definicije i obilježja metodoloških uputa usklađeni
su i harmonizirani s onim iz Eurostatovog Priručnika za ekonomske račune
poljoprivrede (Manuel on the economic accounts of agriculture - EAA), Luxemburg
1997.

2 Nacionalna klasifikacija djelatnosti - NKD na snazi je od
1. siječnja 1995. ("Narodne novine", broj 6/1995), revidirana
verzija objavljena je u ("Narodnim novinama" broj 3/1997).

***1.2. Otkup i prodaja proizvoda poljoprivrede, šumarstva
i ribarstva***

U statističkom praćenju i iskazivanju podataka, u cilju izučavanja tržišne
dimenzije poljoprivrednih proizvoda u fazi prodaje tržišnih viškova proizvoda
poljoprivrede, šumarstva i ribarstva, koristi se sljedeća statistička terminologija
(definicije i jedinice):

t **statistika otkupa** - istražuje
***otkup*** proizvoda poljoprivrede, šumarstva i ribarstva od obiteljskih
poljoprivrednih gospodarstava u cilju daljnje prodaje ili prerade

t **statistika prodaje** - istražuje
***prodaju*** proizvoda poljoprivrede, šumarstva i ribarstva iz
vlastite proizvodnje poslovnih subjekata i njihovih dijelova.

Direktne nabavke velikih potrošača (bolnice, internati, Ministarstvo
obrane ili Ministarstvo unutarnjih poslova i dr.) od obiteljskih poljoprivrednih
gospodarstava ovim istraživanjem nije obuhvaćeno. Također se ne obuhvaća
niti intermedijarni promet tj. promet proizvodima koji se obavlja neposredno
između obiteljskih poljoprivrednih gospodarstava, i promet stoke na stočnim
sajmovima, izuzev dijela prometa koji ostvaruju otkupne organizacije koje
dostavljaju izvještaj o otkupu *(PO-TRG-31).*

**a. Mjesečnim izvještajem o otkupu poljoprivrednih proizvoda (PO-TRG-31)**
prikupljaju se podaci o prometu poljoprivrednih proizvoda *obiteljskih
poljoprivrednih gospodarstava* koji se obavlja između poljoprivrednih
obiteljskih gospodarstava i poslovnih subjekata koje vrše otkup radi daljnje
prodaje ili prerade.

Pod *otkupom poljoprivrednih proizvoda od obiteljskih poljoprivrednih
gospodarstava* podrazumijeva se kupnja odnosno preuzimanje poljoprivrednih
proizvoda neposredno od obiteljskih poljoprivrednih gospodarstava koju
vrše poslovni subjekti i dijelovi poslovnih subjekata radi prodaje ili
prerade. Otkup od obiteljskih poljoprivrednih gospodarstava obuhvaća sljedeće
oblike otkupa:

t **otkup iz organizirane proizvodnje**
- preuzimanje poljoprivrednih proizvoda koji potječu iz poslovne suradnje
obiteljskih poljoprivrednih gospodarstava i poslovnih subjekata

t **ugovoreni otkup** - preuzimanje
poljoprivrednih proizvoda od obiteljskih poljoprivrednih gospodarstava
na temelju ugovora s otkupnim organizacijama odnosno poslovnim subjektima
o proizvodnji i isporuci određenih proizvoda (žitarica, povrća, uljanog
sjemenja, šećerne repe, mlijeka i dr.)

t **slobodan otkup** - kupnja poljoprivrednih
proizvoda od obiteljskih poljoprivrednih gospodarstava iz samostalne, vlastite
proizvodnje, ostvarena na temelju slobodne ponude i potražnje

t **naplata usluga u poljoprivrednim
proizvodima** - proizvodi koje dobivaju poslovni subjekti i dijelovi
poslovnih subjekata od obiteljskih poljoprivrednih gospodarstava kao preračunatu
vrijednost za izvršene usluge (oranje, sjetvu, kombajniranje) ili za isporučena
sredstva za proizvodnju (sjeme, mineralno gnojivo, stočnu hranu i dr.)

**b. Mjesečnim izvještajem o prodaji poljoprivrednih proizvoda (PO-TRG-33)**prikupljaju se podaci od poslovnih subjekata i njihovih dijelova samo
za prodaju vlastitih poljoprivrednih, šumarskih ili ribarskih proizvoda.

Pod **prodajom** poljoprivrednih proizvoda poslovnih subjekata ili
njihovih dijelova podrazumijeva se prodaja ostvarena na zemljištu i sredstvima
koje koriste poslovni subjekti ili njihovi dijelovi.

**Oblici prodaje** poljoprivrednih proizvoda poslovnih subjekata
i dijelova poslovnih subjekata koji se istražuju jesu sljedeći:

t **isporuke** *poljoprivrednih proizvoda
tržišnim entitetima* odnosno trgovačkim, industrijskim i drugim subjektima
iz gospodarstva, koji se bave prometom i preradom poljoprivrednih proizvoda,
kao i prodajom odnosno isporukom pretežno *netržišnim entitetima* (zdravstvene
institucije i dr.) radi daljnje **potrošnje ili preprodaje**

t **isporuke** poljoprivrednih proizvoda
iskazanih i obračunatih kao **intermedijarna potrošnja** - opskrba vlastitih
dijelova poslovnih subjekata koji se bave doradom i preradom poljoprivrednih
proizvoda, sirovinama iz vlastite proizvodnje (ako se ne fakturira kao
prodaja)

t **isporuke** poljoprivrednih proizvoda
proizvedenih na **temelju ugovora o zajedničkom ulaganju:** rada, zemljišta
i sredstava potrebnih za poljoprivrednu proizvodnju (ukoliko se obračun
isporuka vrši u naturi)

t **isporuke** poljoprivrednih proizvoda
iz vlastite proizvodnje vlastitim prodavaonicama na malo

t **neposredna prodaja** poljoprivrednih
proizvoda na malo koju obavljaju proizvođači poljoprivrednih proizvoda
izvan prodavaonica izravno na poljoprivrednom posjedu.

***1.3. Cilj i predmet istraživanja***

Cilj je mjesečnih istraživanja o otkupu odnosno prodaji poljoprivrednih
proizvoda (PO-TRG-31 i PO-TRG-33) osiguranje temeljnih dinamičkih i vrijednosnih
pokazatelja o tržišnoj dimenziji izabranih proizvoda poljoprivrede, šumarstva
i ribarstva za Republiku Hrvatsku, i to prema teritorijalnom ustroju koji
je bio na snazi u vrijeme kad je otkup odnosno prodaja izvršena, te izraženih
u količini i vrijednosti. Izračunavaju se i prosječne vrijednosti *odnosno*
**prosječne cijene po jedinici proizvoda** otkupljenih odnosno prodanih
proizvoda poljoprivrede, šumarstva i ribarstva, dok se prosječne otkupne
odnosno prodajne cijene koriste za izračunavanje fizičkog obujma godišnje
poljoprivredne proizvodnje u bruto i neto veličinama.

**Cilj** istraživanja je također i višestruko korištenje izvedenih
pokazatelja iz mjesečnih istraživanja o otkupu i prodaji poljoprivrednih,
šumarskih i ribarskih proizvoda, prema zahtjevima različitih korisnika,
npr. praćenje obujma i strukture robne proizvodnje u poljoprivredi, odnosno
preuzimanje tržišnih viškova poljoprivrednih proizvoda; obračun i praćenje
kretanja cijena proizvođača poljoprivrednih proizvoda; praćenje iznosa
novčanih primanja stanovništva od otkupa; izračunavanje elemenata dohotka
obiteljskih poljoprivrednih gospodarstava; izračunavanje elemenata pojedinih
stavaka materijalnih i robnih bilanca poljoprivrednih proizvoda te za druge
relacije u poljoprivrednoj proizvodnji, prometu i potrošnji. Raznim državnim,
gospodarskim, promidžbenim i drugim institucijama, koje proučavaju gospodarski
položaj poljoprivrede, šumarstva i ribarstva, organizaciju tržišta, prate
tokove na domaćem tržištu, kretanjem otkupnih i prodajnih cijena, osiguravaju
se informacije koje služe za potrebe gospodarskih analiza ili kao podloga
za izradbu investicijskih projekata.

**Predmet** je mjesečnih istraživanja o otkupu odnosno prodaji proizvoda
poljoprivrede, šumarstva i ribarstva *(PO-TRG-31 i PO-TRG-33)* je
prikupljanje podataka o količini otkupljenih odnosno prodanih poljoprivrednih,
šumarskih i ribarskih proizvoda u tijeku izvještajnog mjeseca, vrijednosti
poljoprivrednih proizvoda iz čega se dobivaju prosječne vrijednosti odnosno
prosječne cijene po jedinici proizvoda otkupljenih odnosno prodanih poljoprivrednih
proizvoda.

***1.4. Statističke jedinice***

Statističke jedinice su pravne osobe koje su prema Nacionalnoj klasifikaciji
djelatnosti u Registru poslovnih subjekata razvrstane u područje *A -
Poljoprivreda, lov i šumarstvo i područje B - Ribarstvo* isto kao i
sve ostale pravne osobe koje nisu razvrstane u područje *A ili B,* ali
obavljaju proizvodnju iz tih područja ili se bave otkupom njihovih proizvoda,
bez obzira na to jesu li pravno konstiturirane ili nisu.

Ukoliko pravna osoba obavlja djelatnost u različitim županijama, obvezatno
se dijeli na onoliko statističkih jedinica u koliko županija obavlja navedene
djelatnosti. Statističke jedinice za koje se *podnose Mjesečni izvještaji
o prodaji proizvoda poljoprivrede, šumarstva i ribarstva (PO-TRG-33),*
kao i *Mjesečni izvještaji o otkupu proizvoda poljoprivrede, šumarstva
i ribarstva (PO-TRG-31)* neposredno određuje Državni zavod za statistiku
RH prema ***adresaru*** statističkih jedinica za navedene izvještaje.

***1.5. Izvještajne jedinice***

Izvještajne jedinice za koje se podnose mjesečni izvještaji o otkupu
i prodaji proizvoda poljoprivrede, šumarstva i ribarstva *(PO-TRG-31
i PO-TRG-33)* jesu poslovni subjekti i dijelovi poslovnih subjekata
svrstani u područje *A ili B,* te ostali poslovni subjekti koji vrše
otkup od obiteljskih poljoprivrednih gospodarstava u svrhu daljnje prodaje
ili prerade u vlastitim pogonima (npr. poljoprivredne zadruge, trgovačke,
industrijske, ugostiteljske i dr. organizacije), koji su razvrstani u druge
djelatnosti.

***1.6. Obuhvat***

Izvještajem *PO-TRG-31 i PO-TRG-33* prikupljaju se podaci na razini
poslovnih subjekata i dijelova poslovnih subjekata. Podaci za adresar preuzeti
su iz baze podataka Zavoda za platni promet, Porezne uprave i drugih sekundarnih
izvora. Izvještaj se popunjava po teritorijalnom načelu.

Mjesečni izvještaji o otkupu i prodaji proizvoda poljoprivrede, šumarstva
i ribarstva nemaju potpuni obuhvat. Obuhvaćaju se prema kriteriju ostvarenog
prometa i broju zaposlenika (sva poduzeća sa deset i više zaposlenika),
tako da sudjeluju s najmanje 90% ukupnog prometa i zaposlenika odjeljaka
iz područja A ili B

***1.7. Vrijeme i metoda istraživanja***

Popunjene izvještaje *PO-TRG-31 i PO-TRG-33* izvještajne jedinice
dostavljaju nadležnom stasitičkom tijelu ***u roku*** koji im on
odredi, a na temelju Programa statističkih istraživanja Republike Hrvatske.
Istraživanje se provodi svakog mjeseca, a obrasci se ispunjavaju za prethodni
(cijeli) mjesec.

Za ova istraživanja koristi se ***izvještajna metoda.*** Izvještajne
jedinice daju odgovarajuće podatke na obrascima *PO-TRG-31 i PO-TRG-33*
na osnovi knjigovodstvene evidencije o otkupu odnosno prodaji proizvoda
poljoprivrede, šumarstva i ribarstva.

***1.8. Organizacija provedbe statističkog istraživanja***

U provođenju istraživanja sudjeluje Državni zavod za statistiku Republike
Hrvatske, županijski uredi za statistiku i njihove ispostave. ***Državni
zavod za statistiku*** izrađuje nomenklaturu proizvoda, metodološke
upute i kontinuirano osigurava stručnu pomoć područnoj statistici, sastavlja
adresar statističkih jedinica, tiska i distribuira obrasce i druge materijale
potrebne za provedbu istraživanja županijskim uredima za statistiku i njihovim
ispostavama. Državni zavod za statistiku u prikupljenim materijalima kontrolira
točnost i potpunost podataka, unosi podatke na magnetni medij, obavlja
računsku i logičku kontrolu podataka, obrađuje i analizira prve rezultate
istraživanja te objavljuje podatke.

Državni zavod za statistiku također, neposredno obilazi statističke
jedinice, rješava metodološke probleme sa statističarima županijskih ureda
i njihovih ispostava, a po potrebi održava i instruktaže.

***Županijski uredi*** za statistiku i njihove ***ispostave***
distribuiraju materijal statističkim jedinicama prema adresaru, kontroliraju
točnost i potpunost materijala, brinu o rokovima i šalju izvještaje natrag
u Državni zavod za statistiku na daljnju obradu, te na zahtjev naknadno
provjeravaju iskazane podatke u izvještaju.

***Izvještajne jedinice*** popunjavaju izvještaje *PO-TRG-31
i PO-TRG-33* na temelju Nomenklature biljnih proizvoda i usluga - NBPU
98, Nomenklature stočarskih proizvoda i usluga - NSPU 98 te metodoloških
uputa za navedene izvještaje koje su objavljene u ovim Narodnim novinama,
te ih vraćaju u nadležno statističko tijelo u roku koji im ono odredi.

***1.9. Obrada, analiza i rezultati istraživanja***

Podaci za ova istraživanja obrađuju se na razini odabranih ili grupiranih
proizvoda iz Nomenklature biljnih proizvoda i usluga - NBPU 98, Nomenklature
stočarskih proizvoda i usluga - NSPU 98 i Nomenklature šumarskih proizvoda
i usluga - NŠPU 983 koji u strukturi ukupne proizvodnje područja A i B
imaju značajni udio. Podaci iz izvještaja obrađuju se i na razini Republike
Hrvatske, i to: ukupan otkup i prodaja proizvoda poljoprivrede, šumarstva
i ribarstva, kao i otkup od obiteljskih poljoprivrednih gospodarstava i
prodaja od poslovnih subjekata ili dijelova poslovnih subjekata.

Rezultati obrade mjesečnih izvještaja *PO-TRG-31 i PO-TRG-33*objavljuju
se u publikacijama koje su utvrđene Programom publiciranja Državnog zavoda
za statistiku koji se objavljuje svake godine, a to su:

t Priopćenje

t Mjesečno statističko izvješće

t Statistički ljetopis

\_\_\_\_\_\_
3 Nomenklatura šumarskih proizvoda i usluga - NŠPU 98 s Metodološkim
uputama za tromjesečne izvještaje šumarstva, objavljena je u "Narodnim
novinama" broj 46, od 2. travnja 1998.

II. UPUTE ZA ISPUNJAVANJE MJESEČNIH IZVJEŠTAJA O OTKUPU I PRODAJI
PROIZVODA POLJOPRIVREDE, ŠUMARSTVA I RIBARSTVA, PO-TRG-31 i PO-TRG-33

***II. a. Opće upute za ispunjavanje izvještaja PO-TRG-31
i PO-TRG-33***

**Tko je dužan dostaviti podatke, kako i do kada.** Izvještaji PO-TRG-31
i PO-TRG-33 dostavljaju se u Državni zavod za statistiku preko županijskih
ureda za statistiku ili njihovih ispostava. Izvještaji se dostavljaju mjesečno,
od siječnja do prosinca za tekuću godinu.

Izvještaje ispunjavaju poslovni subjekti i njihovi dijelovi koji se
bave otkupom poljoprivrednih, šumarskih i ribarskih proizvoda od obiteljskih
gospodarstava, odnosno oni koji se bave prodajom poljoprivrednih proizvoda
vlastite proizvodnje, a koji imaju više od uklj. 10 zaposlenika, i nalaze
se u bazi Registra poslovnih subjekata, Porezne uprave i dr. u područjima
djelatnosti A - Poljoprivreda, lov i šumarstvo i B - Ribarstvo prema NKD-u.
Izvještaje su dužni podnijeti i ostali poslovni subjekti ili njihovi dijelovi
koji se bave otkupom ili prodajom poljoprivrednih, šumarskih ili ribarskih
proizvoda vlastite proizvodnje, a registrirani su u drugim područjima djelatnosti
prema NKD-u.

**Način upisivanja podataka.** Na sva pitanja (identifikacijski podaci)
uz koja su tiskane crte, odgovori se upisuju na crte. Na ostala pitanja
u izvještaju odgovara se upisivanjem brojčanih oznaka u predviđena polja.
Svi podaci u izvještaju upisuju se kao cijeli brojevi bez decimala, i to
u jedinici mjere koja je već upisana u tabeli za taj proizvod (tone, komadi,
litre, m3 ili kune).

***II. b. Posebne upute za ispunjavanje izvještaja PO-TRG-31
i PO-TRG-33***

*1. Podaci o jedinici za koju se podnosi izvještaj (poslovni
subjekti)*

U zaglavlju obrasca PO-TRG-31 i PO-TRG-33 daju se podaci o jedinici
za koju se podnosi izvještaj.

a) IME (tvrtka). Poslovni subjekti razvrstani u NKD područja: A - Poljoprivreda,
lov i šumarstvo i područje B - Ribarstvo upisuju tvrtku u punom obliku,
onako kako je navedena u sudskom registru. Za dio poslovnog subjekta upisuje
se skraćeno ime poslovnog subjekta u čijem je sastavu te ime dijela poslovnog
subjekta prema Obavijesti o razvrstavanju poslovnih subjekata i dijelova
poslovnih subjekata, koju izdaje Državni zavod za statistiku Republike
Hrvatske.

Ukoliko za dio poslovnog subjekta nije posebno podnesena prijava o razvrstavanju,
potrebno je navesti ime dijela poslovnog subjekta koje upućuje na djelatnost
poljoprivrede, šumarstva ili ribarstva koju taj dio poslovnog subjekta
obavlja.

b) MATIČNI BROJ IZ REGISTRA POSLOVNIH SUBJEKATA. Upisuje se matični
broj poslovnog subjekta, a za dijelove poslovnog subjekta i redni broj
dijela poslovnog subjekta iz Obavijesti o razvrstavanju poslovnih subjekata
i dijelova poslovnih subjekata, a koju izdaje Državni zavod za statistiku
Republike Hrvatske.

c) ŽUPANIJA, GRAD/OPĆINA, ULICA I BROJ. Upisuju se adresni podaci poslovnog
subjekta.

d) DJELATNOST (podrazred). Upisuje se brojčana oznaka djelatnosti poslovnog
subjekta, odnosno dijela poslovnog subjekta prema Nacionalnoj klasifikaciji
djelatnosti - NKD-u, a iz Obavijesti o razvrstavanju Državnog zavoda za
statistiku Republike Hrvatske.

*2. Sadržaj izvještaja PO-TRG-31 i PO-TRG-33*

***Tabela 1.***

Ispunjavaju je poslovni subjekti i njihovi dijelovi koji se bave otkupom
poljoprivrednih, šumarskih ili ribarskih proizvoda, a na temelju *Nomenklature
biljnih proizvoda i usluga* *- NBPU 98, Nomenklature stočarskih proizvoda
i usluga - NSPU 98, Nomenklature šumarskih proizvoda i usluga - NŠPU 98
i Nomenklature ribarskih proizvoda i usluga - NRPU 98,* prema odabranim
ili grupiranim proizvodima i jedinicama mjere već upisanim u tabeli. Navedene
nomenklature služe izvještajnim jedinicama kao konzultacijske, radi lakšeg
pronalaženja svih proizvoda ili usluga koji su obuhvaćeni nekim nazivom
posebice kod grupiranih proizvoda kako bi se prepoznao njihov sadržaj.

***Stupci 1-6.***

***U stupcu 1*** upisana je brojčana oznaka proizvoda, u ***stupcu
2*** naziv proizvoda, a u ***stupcu 3*** oznaka jedinice mjere
u kojoj je obvezatno iskazivanje podataka.

Osmeroznamenkasta brojčana oznaka poljoprivrednih, šumarskih i ribarskih
proizvoda preuzeta je iz *Nomenklature biljnih proizvoda i usluga - NBPU
98, Nomenklature stočarskih proizvoda i usluga - NSPU 98, Nomenklature
šumarskih proizvoda i usluga - NŠPU 98,* izrađenih na temelju *"Liste
karakterističnih proizvoda poljoprivrede i šumarstva"5,* *te
Nomenklature ribarskih proizvoda i usluga - NRPU 98,* izrađene prema
KPD, dezagregaciji proizvoda iz Carinske tarife RH - CT6 i dodatno uvedenoj
razini nacionalne raščlanjenosti, gdje se pokazalo potrebnim za nižom razinom
detaljnosti.

***U stupcu 4*** iskazuju se podaci o ***količinama***
otkupljenih odnosno prodanih proizvoda poljoprivrede, šumarstva ili ribarstva,
i to u jedinici mjere već upisanoj u stupcu 3. Podaci o količinama otkupa
ili prodaje se iskazuju u cijelim brojevima (bez decimalnih mjesta), a
u slučaju da je otkup odnosno prodaja manja ili veća od jedinice navedene
u izvještaju, treba zaokružiti podatak na cijeli broj, prema uobičajenoj
praksi.

Pod otkupljenim i prodanim proizvodima smatraju se one količine proizvoda
poljoprivrede, šumarstva i ribarstva koje su isporučene tijekom mjeseca
bez obzira kada je usljedila naplata. Tako se omogućava praćenje sezonskog
otkupa odnosno prodaje proizvoda karakterističnih za određeni dio godine.

***U stupcu 5*** upisuju se podaci o **vrijednosti** otkupljenih
odnosno prodanih proizvoda izraženi u novčanoj jedinici odnosno u kunama
(bez lipa). Vrijednost otkupljenih odnosno prodanih proizvoda računa se
po ***otkupnim*** odnosno ***prodajnim cijenama proizvođača.***
Vrijednost otkupljenih odnosno prodanih proizvoda ne uključuje troškove
oko preuzimanja proizvoda, prijevoza, skladištenja ili čuvanja proizvoda.
Vrijednost proizvoda također isključuje maržu trgovine na malo, rabat ili
neke druge povlastice koje isporučitelj daje kupcu i sl.

Pod ***prodajnim proizvođačkim cijenama*** podrazumijevaju se
cijene otkupljenih odnosno prodanih poljoprivrednih, šumarskih ili ribarskih
proizvoda, iz kojih je isključena vrijednost državne premije ili stimulacije
(subvencije) koje daju određeni poslovni subjekti kako bi na svom području
unaprijedili proizvodnju deficitarnih poljoprivrednih, šumarskih ili ribarskih
proizvoda ili povećali otkup određenih poljoprivrednih proizvoda npr. mlijeka.
Podaci se iskazuju bez poreza na dodanu vrijednsot.

***U stupcu 6*** iskazuju se prosječne vrijednosti po jedinici
mjere otkupljenih odnosno prodanih proizvoda, a za stoku (goveda, ovce,
konje i svinje) daju se podaci o broju grla.

***Prosječna vrijednost po jedinici mjere*** izražena u kunama
izračunava se tako da se vrijednost otkupljenih odnosno prodanih proizvoda
podijeli s njihovom otkupljenom odnosno prodanom količinom. Prosječna cijena
u toku mjeseca svakog proizvoda dobiva se zbrajanjem svih vrijednosti odnosno
količina otkupljenih ili prodanih proizvoda u određenoj jedinici mjere.
Pritom kao određena kontrola, kod osnovnih poljoprivrednih proizvoda, mogu
poslužiti zaštitne cijene koje objavljuje Ministarstvo poljoprivrede i
šumarstva za svaku tekuću godinu.

\_\_\_\_\_\_\_
5"Lista karakterističnih proizvoda poljoprivrede i šumarstva"
objavljena u Eurostatovom "Priručniku za ekonomske račune poljoprivrede
i šumarstva" (EAA-Manual on the Economic Accounts for Agriculture
and Forestry, Rev. 1), Luxemburg, 5. studenog 1997.

6 Carinska tarifa Republike Hrvatske - CT, na snazi od 1.
srpnja 1996., a objavljena u Narodnim novinama broj 49/96.

*3. Dodatne upute za ispunjavanje izvještaja*

Proizvodi koji čine otkup odnosno prodaju razvrstani su prema skupinama
proizvoda i naznačeni su u redcima. Novi karakteristični proizvodi za statistiku
otkupa odnosno prodaje poljoprivrednih, šumarskih ili ribarskih proizvoda
objavljeni su u novim metodološkim uputama. Doživjeli su neke manje transformacije
u odnosu na prethodno važeće proizvode (izostavljena su alkoholna pića,
osim vina od grožđa vlastite proizvodnje, mliječni proizvodi - maslac,
vrhnje, tvrdi i meki sirevi i dr.), te još neki manje značajni proizvodi,
koji prema definiciji sadržaja iz NKD-a više nisu obuhvaćeni u područjima
A ili B.

*Tabela 1* počinje sa žitaricama, i to izborom najznačajnijih žitarica.
Pod otkupom odnosno prodajom podrazumijevaju se proizvodi standardne odnosno
prosječne kvalitete npr. pšenica s 13% vlage i 2% nečistoće, raž s 13%
vlage, kukuruz s 14% vlage i 2% nečistoće i dr.

Dio izvještaja PO-TRG-31 i PO-TRG-33 koji se odnosi na stočarski dio,
doživio je u odnosu na prethodnu metodologiju temeljite promjene. Te su
promjene proizašle iz primjene Nacionalne klasifikacije djelatnosti, stupanja
na snagu Klasifikacije proizvoda po djelatnostima - KPD i "Nomenklature
stočne proizvodnje" izvorno preuzete iz *"Liste karakterističnih
proizvoda stočarstva"*, prema "Priručniku za ekonomske račune
poljoprivrede i šumarstva" (EAA), s dodatno uvedenim razinama nacionalne
raščlanjenosti, gdje je bila potrebna veća detaljnost u odnosu na europsku.

Prilikom popunjavanja izvještaja treba posebno naglasiti novo uvedenu
podjelu stoke na ***čistokrvne pasmine za rasplod i ostalu stoku,***
pri čemu se pod ostalom podrazumijeva stoka koja nije čistokrvna. Čistokrvne
pasmine definirane su kao životinje čiji vlasnici ili imaoci posjeduju
popratnu dokumentaciju, odnosno odgovarajuće certifikate o rodoslovlju
ili o genetskom podrijetlu.

![](dodatni/370708.gif)
![](dodatni/370709.gif)
![](dodatni/370710.gif)
![](dodatni/370711.gif)
![](dodatni/370712.gif)
![](dodatni/370713.gif)
![](dodatni/370714.gif)
![](dodatni/370715.gif)
![](dodatni/370716.gif)
![](dodatni/370717.gif)

III. NOMENKLATURE POLJOPRIVREDNIH, ŠUMARSKIH I RIBARSKIH PROIZVODA
ZA MJESEČNE IZVJEŠTAJE PO-TRG-31 i PO-TRG-33

***1. Struktura i sadržaj nomenklatura***

Brojčana oznaka poljoprivrednih, šumarskih i ribarskih proizvoda osmeroznamenkasta
je i može se prikazati sljedećim uzorkom XX.XX.YY.ZZ. Struktura brojčane
oznake za prvih šest brojčanih oznaka (XX.XX.YY) preuzeta je iz Klasifikacije
proizvoda po djelatnostima Republike Hrvatske - KPD4 (prve četiri brojčane
oznake XX.XX upućuju na razred djelatnosti prema NKD-u, sljedeće dvije
(YY) razrada je na proizvode KPD), dok su posljednje dvije brojčane oznake
preuzete iz *Nomenklature biljnih proizvoda i usluga - NBPU 98, Nomenklature
stočarskih proizvoda i usluga - NSPU 98, Nomenklature šumarskih proizvoda
i usluga - NŠPU 98,* izrađenih na osnovi *"Liste karakterističnih
proizvoda poljoprivrede i šumarstva"5 te Nomenklature ribarskih proizvoda
i usluga - NRPU 98,* izrađene prema KPD, dezagregaciji proizvoda iz
Carinske tarife RH - CT6 i dodatno uvedenoj razini nacionalne raščlanjenosti,
gdje se pokazalo potrebnim za nižom razinom detaljnosti.

*U nomenklaturama NBPU 98, NSPU 98, NŠPU 98 i NRPU 98, koje su izrađene
sa svim hijerarhijskim razinama, cjelovito i konzistentno pokrivena je
djelatnost područja A - Poljoprivreda, lov i šumarstvo i B - Ribarstvo
po NKD-u, osim skupine djelatnosti koja se odnosi na lov, a koji nije predmet
ovog istraživanja. Koriste se za potrebe agregiranja podataka do razine
odjeljka, dok je detaljnost razina proizvoda i usluga, koje se upisuju
u pojedinačne izvještaje određena već upisanim šiframa i nazivima proizvoda
u izvještajima PO-TRG-31 i PO-TRG-33 (osmeroznamenkasta šifra), na temelju
kojih su izvještajne jedinice dužne ispuniti svoje podatke. Nomenklature
sa svim razinama treba koristiti kao konzultacije, poradi lakšeg pronalaženja
proizvoda ili usluga koje nisu eksplicitno navedene nazivom proizvoda u
izvještajima, a ujedno će koristiti i svima korisnicima podataka posebno
prilikom analize objavljenih agregata iz navedenih područja, kako bi se
prepoznao njihov sadržaj.*

\_\_\_\_\_\_\_
4 Klasifikacija proizvoda po djelatnostima Republike Hrvatske
- KPD objavljena je u Narodnim novinama broj 68/97.
5"Lista karakterističnih proizvoda poljoprivrede i šumarstva"
objavljena u Eurostatovom "Priručniku za ekonomske račune poljoprivrede
i šumarstva" (EAA-Manual on the Economic Accounts for Agriculture
and Forestry, Rev. 1), Luxemburg, 5. studenog 1997.

6 Carinska tarifa Republike Hrvatske - CT, na snazi od 1.
srpnja 1996., a objavljena u Narodnim novinama broj 49/96.

***2. Definicije i opisi proizvoda***

**Žitarice** su jednogodišnje biljke, većinom iz porodice (trava)
Gramineae, koje služe za prehranu ljudi i stoke. Izvršen je izbor najvažnijih
žitarica i to: meka pšenica ozima, merkantilna i sjemenska; kukuruz sjemenski
i merkantilni; ječam, raž i zob. U ostale žitarice ubrajaju se: sirak,
proso, heljda, suražica, pir, tritikale.

**U povrće** se ubrajaju jednogodišnje i višegodišnje biljke čiji
vegetativni ili generativni organi služe za prehranu ljudi ili stoke. Za
prehranu se koriste pojedini dijelovi kao: lišće, korijen, gomolj, lukovica,
plod, sjeme, cvijet i stabljika. U ovu skupinu spadaju krumpir, sušeno
mahunasto povrće i svježe povrće.

U ostalo svježe povrće d.n. prema Eurostatu ulaze i gljive: šumske (npr.
tartufi) i uzgojene (bukovače, šampinjoni i dr.).

U tabeli 1. načinjen je izbor navedenog povrća, koji u strukturi povrćarske
proizvodnje te u strukturi otkupa odnosno prodaje ima određeni značaj.

**Uljano sjemenje i plodovi** dobivaju se od grupe biljaka koje nazivamo
uljarice zbog visokog postotka ulja, te se njihovom ekstrakcijom i rafinacijama
u industrijskim prerađivačkim postrojenjima dobiva jestivo ulje. Tu spadaju
uljana repica kao ozima kultura, te soja i suncokret kao jare kulture.

**Neprerađeni duhan** dobiva se od lista biljke Nicotiana tabacum;
predmet promatranja u ovim izvještajima je list duhana neižiljen (suhi
list nefermentiran ili svježi list).

**Šećerna repa** - prikazuje se prirod korijena bez lišća i glave.

**Slama i krmivo** dobivaju se od krmnih kultura na oranicama (jednogodišnjih
i višegodišnjih) i predstavljaju, uz pašnjake, najznačajni izvor voluminozne
krme. Služe za ishranu stoke. Dijele se na slamu i sijeno (livadno, lucerne,
te mješavinu mahunarki s travama i žitaricama).

**Bilje za uporabu u parfumeriji, farmaciji i u sl. svrhe; sjemenje
šećerne repe, sjemenje krmnog bilja; ostali sirovi biljni materijal**.
Bilje za uporabu u parfumeriji i farmaciji, insekticide, fungicide i u
sl. svrhe čine aromatske i ljekovite biljke u čijim se dijelovima nalaze
različite tvari (alkaloidi, glikozidi i eterična ulja). To su npr. buhač,
bosiljak, lavanda, metvica, kadulja, kamilica, lipov cvijet, ružmarin,
majčina dušica - timijan, anis, kim, komorač, valerijana i dr.).

**Živo bilje; rezano cvijeće i cvjetni pupoljci; sjemenje cvijeća i
voća; sjemenje povrća**. Voćne sadnice su jednogodišnje ili višegodišnje
ukorijenjene biljke nastale cjepanjem plemke na podlogu ili ukorjenjivanjem
plemke.

Cjepovi (sadnice) vinove loze su jednogodišnji ili dvogodišnji ukorijenjeni
spoj američke loze i europske plemke.

**Grožđe** se dijeli na jestivo (stolno) grožđe, svježe i grožđe
za preradu u vino.

**Ostalo voće, orasi i sl. koštuničavo voće**

Voće predstavlja slatki rod drveta ili grmova, višegodišnjih drvenastih
biljaka (npr. maline, kupine) te jednogodišnjih i dvogodišnjih oraničnih
usjeva (npr. jagode).

Predmet otkupa i prodaje su svježi plodovi; osim oraha i badema koji
se iskazuju u ljusci.

U okviru jedne vrste voća ulaze sve sorte, npr. kod šljiva sorta bistrica,
stenli, ringlo i dr.

**Vino od grožđa iz vlastite proizvodnje** odnosi se na domaću preradu
grožđa iz vlastite proizvodnje u vino.

**Proizvodnja maslinovog ulja iz maslina vlastite proizvodnje** odnosi
se na domaću proizvodnju maslinovog ulja, sirovog i nerafiniranog, koje
se dobije od maslina iz vlastite proizvodnje.

*Goveda, živa*

**Goveda, čistokrvne pasmine za rasplod** (bikovi, krave, junice,
telad i junad)

Goveda čistokrvne pasmine su muška i ženska grla koja imaju odgovarajući
certifikat o rodoslovlju ili genetskom podrijetlu.

**Bikovi** su muška rasplodna grla.

**Krave** su ženska grla iznad dvije godine starosti, koja su se
najmanje jednom telila.

**Junice** su goveda ženskog spola starosti dvije godine ili više
koja se još nisu telila.

**Junad** su goveda muškog i ženskog spola starosti od jedne do dvije
godine.

**Telad** je podmladak goveda muškog i ženskog spola starosti do
godinu dana.

*Ovce, koze, konji, magarci, mule i mazge, živi*

**Ovce, žive**, osim janjadi, odrasla grla iznad godinu dana starosti
(ovce za rasplod, ovnovi i ostale ovce).

**Janjad i šiljezad** su ovce do jedne godine starosti, oba spola.

**Koze** obuhvaćaju podmladak i odrasla grla oba spola i svih rasa.

**Konji, čistokrvne pasmine**, samo za rasplod obuhvaćena su muška
i ženska grla koja imaju odgovarajući certifikat o rodoslovlju.

**Ostali konji**, osim čistokrvnih pasmina za rasplod obuhvaćaju
podmladak i odrasla grla oba spola.

Predmet promatranja u ovim izvještajima je strižena masna i neprana
vuna.

*Svinje, žive*

**Svinje, čistokrvne pasmine, za rasplod** (nerasti, krmače, suprasne
nazimice)

Svinje čistokrvne pasmine su muška i ženska grla koja imaju odgovarajući
certifikat o rodoslovlju.

**Nerasti** su muška rasplodna grla.

**Krmače** su ženska rasplodna grla koja su se najmanje jednom prasila.

**Suprasne nazimice** su mlada rasplodna ženska grla od kojih se
očekuje prvi podmladak.

**Odojci** su mlade svinje oba spola do 25 kg težine žive vage.

Pod pojmom *"kokoši nesilica"* svrstavaju se mlade i
stare kokoši koje su nesle jaja tijekom godine.

**Jednodnevni pilići** su živa tek izvaljena perad.

**Purani** obuhvaćaju podmladak i odrasle purane oba spola.

**Rasplodna jaja** su jaja namijenjena za proizvodnju jednodnevne
peradi.

*Grubo obrađena drva*

Trupci (listača i četinjača) su dijelovi debla koji su namijenjeni daljem
prerađivanju piljenjem ponekad rezanjem ili ljuštenjem, budući da imaju
povoljna fizička i kemijska svojstva, te su namijenjeni za industrijsku
preradu. To su trupci za rezanje te trupci za furnir i ljuštenje. Dužina
im je od 2 m naviše. Najmanji srednji promjer iznosi od 30 do 50 cm, ovisno
o vrsti drveta.

Prostorno drvo (listača i četinjača) obuhvaća drvo za drvene ploče (pogodno
za mehaničku obradu), a celulozno i taninsko drvo, zbog svog povoljnog
kemijskog svojstva, pogodno je za kemijsku preradu.

Ogrjevno drvo (listača i četinjača) namijenjeno je za ogrjev ili za
proizvodnju drvenog ugljena. To je drvo kome se iskorištava njegova snaga
grijanja. Po vrsti razlikujemo tvrdo ogrjevno drvo: bukovina, grabovina,
hrastovina i meko ogrjevno drvo: brezovina, topolovina, vrbovina i dr.

Ostalo grubo obrađeno drvo obuhvaća sitno tehničko drvo, pogodno za
izradu drvenih motki i kolja, raznih letvi i stupova za ograde, ručica
za alat i sl.

Dijelovi bilja, trava, mahovine i lišaja za ukrašavanje (uključujući
posjećena božićna drvca).

Šumarske sadnice uzgojene u rasadnicama.

Raznovrsni sirovi biljni materijal, d.n., za pletarstvo, punjenje, tapeciranje,
bojenje ili štavljenje (žir, kesten, i dr., d.n.).

*Žive ribe, svježe ili rashlađene*

Osnovna podjela je na slatkovodne i morske ribe. Za morsku ribu, prema
kvaliteti, kod nas je uobičajena podjela na plavu i bijelu morsku ribu.
Prema značaju proizvodnje i ulova, te tržišnosti izvršen je izbor vrsta
ribe unutar navedenih podjela.

![](dodatni/370718.gif)
![](dodatni/370719.gif)
![](dodatni/370720.gif)
![](dodatni/370721.gif)
![](dodatni/370722.gif)
![](dodatni/370723.gif)
![](dodatni/370724.gif)
![](dodatni/370725.gif)
![](dodatni/370726.gif)
![](dodatni/370727.gif)
![](dodatni/370728.gif)
![](dodatni/370729.gif)
![](dodatni/370730.gif)
![](dodatni/370731.gif)
![](dodatni/370732.gif)
![](dodatni/370733.gif)
![](dodatni/370734.gif)

IV. Nomenklatura biljnih proizvoda i usluga - NBPU 98, Nomenklatura
stočarskih proizvoda i usluga - NSPU 98 i Nomenklatura ribarskih proizvoda
i usluga - NRPU 98 s metodološkim uputama za mjesečne izvještaje o prodaji
i otkupu proizvoda poljoprivrede, šumarstva i ribarstva (PO-TRG-31 i PO-TRG-33)
primjenjuju se od dana objave u "Narodnim novinama".

Klasa: 950-01/98-01/33
Urbroj: 555-01-01-98-33
Zagreb, 8. lipnja 1998.

Ravnatelj **mr. sc. Ivan Rusan,** v. r.

Ostalo, NN 85/1998-1160
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)